Tutkinta koskee Ylen toimittajasta tehtyjä kirjoituksia.

Johan Bäckman. TOMI VUOKOLA/AL

STT:n tietojen mukaan poliisi on aloittanut esitutkinnan

Johan Bäckmanin

ja MV-lehden päätoimittajan

Ilja Janitskinin

toiminnasta Ylen toimittajaa kohtaan.

Bäckman on kansainvälisillä verkkosivustoilla väittänyt toimittaja Jessikka Aroa muun muassa Yhdysvaltojen salaisen poliisin, Viron turvallisuuspoliisin ja Naton avustajaksi. Janitskin puolestaan on julkaissut useita Aroa koskevia juttuja MV-lehdessä.

Tutkinnanjohtaja Harri Saaristola vahvistaa, että suomalaiseen toimittajaan kohdistunut tapaus on tutkinnassa.

– Tutkimme suomalaiseen toimittajaan kohdistuvaa juttua, jossa epäillään vainoamista ja törkeitä sekä perusmuotoisia kunnianloukkauksia. En voi kuitenkaan vahvistaa epäiltyjen tai asianosaisen nimeä, Saaristola sanoo.

Janitskinin mukaan hän ei ole kuullut rikosepäilystä. STT ei ole tavoittanut Bäckmania kommentoimaan tietoa.

Myös MV:stä harkitaan esitutkintaa

Helsingin poliisi selvittää parhaillaan onko myös MV-verkkolehden toiminnasta syytä aloittaa esitutkinta. Tammikuussa joukko poliittisia nuorisojärjestöjä lähetti Valtakunnansyyttäjänvirastoon tutkintapyynnön MV-lehden toiminnasta.

Järjestöjen mukaan MV-lehti sallii rasistisen uhkailun, väärinkäyttää sananvapautta ja rikkoo yhteiskuntarauhaa. Tutkintapyynnössä todetaan, että julkaisun toiminta on pyritty turvaamaan toimimalla ulkomailta.

– Tapaus vaatii aika lailla perehtymistä, kun on kyse sananvapaudesta, ilmaisunvapaudesta ja sentyyppisistä asioista, sanoi rikoskomisario Timo Luoto STT:lle tiistaina.

Saaristolan mukaan hänen tutkimansa tapaus ei liity poliittisten nuorisojärjestöjen MV-lehdestä tekemään tutkintapyyntöön.

Helsingin Sanomat kertoi keskiviikkona, että myös Poliisihallitus on tehnyt MV-sivustosta tutkintapyynnön, joka puolestaan koskee sivuston rahankeräyksiä. Tämäkin pyyntö on tehty Helsingin poliisille.